**ӘЛ-ФАРАБИ АТЫНДАҒЫ ҚАЗҰУ СТУДЕНТІНІҢ АР-НАМЫС КОДЕКСІ**

Әл-Фараби атындағы Қазақ ұлттық университеті студенттерінің қауымдастығы:

- Университеттің жоғарғы санатты және адамгершілігі аса жоғары мамандарды дайындау миссиясын жүзеге асырудағы өз жауапкершілігін сезіне отырып;

- Университеттік қауымдастықтың бір­лес­кен мәдениетін қолдау мен дамытуды, ҚазҰУ-дың Қазақстан Республикасындағы кәсіби мамандарды дайындаудың жетекші орталығы және отандық білім берудің көшбасшысы ретіндегі имиджін сақтауды өзінің міндеті ретінде санай отырып;

- ҚазҰУ-да студенттермен, қызметкер­лермен және жоғары оқу орнының әкімдігі арасында шынайы демократиялық қарым-қатынастар жүйесін қалыптастыруға ұмтыла отырып;

ҚазҰУ студентінің аталып отырған Ар-намыс кодексін қабылдайды және оны қалтқысыз орындауға міндеттенеді.

**1-бап.**

ҚазҰУ студенті Қазақстан Республика­сының Конституциясы мен заңдарына, ҚазҰУ Жарғысына, Ішкі тәртіп Ережесіне, Жатақ­ханада тұру Ережесіне және басқа да ҚазҰУ-дың нормативті актілеріне бағынады.

**2-бап.**

ҚазҰУ студенті ұлттық мәдениет пен Қазақстан мемлекетінің қалыптасу тарихын біледі және оларды қастерлейді, университет дәстүрлерін кіршіксіз сақтайды және оларды құрметтейді.

**3-бап.**

ҚазҰУ студенті басқа студенттермен, оқытушылармен және ҚазҰУ әкімдігінің өкілдерімен қарым-қатынас барысында ізет­тілік, кішіпейілділік және ұқыптылық таныта­ды.

**4-бап.**

ҚазҰУ студенті кез келген азаматқа оның шығу тегі мен ұлтына, әлеуметтік дәрежесіне, діни немесе дүниетанымдық ұстанымдарына қарамастан, құрметпен қарайды.

**5-бап.**

ҚазҰУ студенті өзінің оқу міндеттерін қатаң орындайды, төмендегідей академиялық нормаларды бұзушылыққа жол бермейді:

- плагиат;

- алдау;

- шпаргалка пайдалану, білімді бақы­лаудың барлық деңгейлері мен түрлерінен өту барысында көшіру және біреуден сұрау;

- білімді бақылау процедурасынан бөтен тұлғаның атынан өту;

- жоғары баға алу үшін туысқандық немесе қызметтік байланыстарын пайдалану;

- пара беру;

- оқытушыны алдау және оны сыйламау;

- сабақтарды жіберу және кешігу, оқу сабақтарына немесе олардың бір бөлігіне бел­гісіз себептермен қатыспау.

**6-бап.**

ҚазҰУ студенті университет мүлкінің сақталуына қамқорлық жасайды және универ­ситет аумағында жүгенсіздік көріністерінің орын алуына жол бермейді.

**7-бап.**

ҚазҰУ студенті университеттің кітапхана­лық-ақпараттық ресурстарына қамқорлықпен қарайды және бұл ресурстарға қатысты салғырт қараушылық пен нұқсан келтіру­шілікке жол бермейді.

**8-бап.**

ҚазҰУ студенті ұқыптылықты сақтайды. Оның сыртқы түр келбеті этикалық және эстетикалық нормаларға сәйкес келеді.

**9-бап.**

ҚазҰУ студенті салауатты өмір салтын ұстанады, өзінің мәдени, адамгершілік және тұлғалық даму деңгейін жетілдіруге ұмты­лады, университеттің қоғамдық-мәдени, ғылы­ми және спорттық өміріне белсене атсалы­сады.

**10-бап.**

ҚазҰУ студенті университетте және оның аумағынан тыс жерлерде де құқық бұзушылық әрекеттерге жол бермеуге тиіс.

**11-бап.**

ҚазҰУ студенті тәртіп бұзуға бағытталған ақпараттың таратылуына жол бермеуі, сондай-ақ заңмен рұқсат етілмеген жиналыстарға, демонстрацияларға, митингілерге, ереуілдер­ге, акцияларға және шерулерге қатыспауы тиіс.

**12-бап.**

ҚазҰУ студенті университет мүддесіне қайшы келетін және ҚазҰУ имиджі мен беделіне нұқсан келтіретін кез келген іс-әрекетке қатысудан бой тартады.

**13-бап.**

ҚазҰУ студенті аталған Кодекс ереже­лерінің бұзылуын анықтаған сәтте оны өз күшімен түзетуге тырысады, ал мұндай әрекет мүмкін болмаған жағдайда бұл келеңсіздіктер туралы студенттік өзін-өзі басқару ұйым­дарына немесе ҚазҰУ әкімдігіне хабарлауға құқылы.